钦定古今图书集成/方舆汇编/职方典/第1495卷 > 曲靖府风俗考 通志
## 钦定古今图书集成/方舆汇编/职方典/第1495卷 > 曲靖府风俗考 通志

府总

旧《总志》山川平旷，士风渐盛，科第人材，后先相望。

志：草黾，勉耕织，兼事商贾，习尚简朴，颇信释教。元志婚姻，论门第，力耕致冨。《郡志》：士尚廉耻，与物和平，民少游惰，其性易使。《罗平州志》：元旦祀神祗，宗祖贴桃符，往来贺岁。上元观花灯，清明插柳墓祭。午日饮蒲酒，置艾于门，为角黍相馈赠，邀游山水，为百草戏。六月二十四日作生肉食，饮酒张火把为乐，名星回节。中元祀先于家，焚冥衣、楮镪，九日登高。孟冬墓祀，至十五日止。长至相贺，以糍饵䜩客。除夕饮，分岁酒，煨炉守岁彝俗，拜节，以猪首、糍饼为敬，与各郡同。婚娶仍行六礼。

正月初九日有《玉经会》，十五日有“天官会。” 二月初三日有文昌会，是月大风设醮。三月初三日有祀龙之举，兼诣元真观进香。四月初八日，妇女有“浴佛会。” 五月十三日有关帝会，二十八日城隍会。六月初六日有白蜡会，七月有地官会，九月自朔旦至九日朝斗，十月有水官会。丧礼多用浮屠，吊客设䜩待之，祭葬不无逾分，且延僧道讽经，习俗相沿，莫之能禁。彝民俱火葬，今亦知卜地矣。

祭祀，随力竭诚，但愚民多有惑于淫祀者。《堪舆星》相教读，多为异乡人所惑；师巫邪说，尤足骇俗动人。家庭设神祗尊像，相沿已久，未易变之。

邑中有廛即有市，商贾络绎不断。至四方偶集，另有场期。如申日曰“猴场” ，寅日曰“虎场” 之类。即村落高阔适中处，亦多设之。雉兔獐麂可以盐易。彝民男妇俱集，市罢，非醉不归。

罗平地近蛮烟瘴疠之区，四面崇冈复岭，羊肠鸟道，多诸种彝猓。其居室、言语、服饰、婚丧、饮食，俗尚各异。自设流后，风气渐开，各省商贾辏集，与土著民彝错杂而居。由是熏陶渐染，始识文物衣冠之制，而教化通焉。迄今治以民牧，董以师儒，君子俭而知礼，小人习稼穑而服教，风俗又丕变矣。

寻甸州昔民多好讼，数年来改移殆尽。民勤农桑，士习《诗》《书》，不事逐末远商。

昔原“纺织” 自土酋沙定洲变后，遂废。。